એટલે ચાલીસ વરસના ભાણેજને ધખધખતા તાવ સાથે ગંભીર સેકન્ડરી ઈન્ફેકશન સાથેના અછબડા નીકળે ત્યારે આ 'મા'મી એને વાઈરસની જેમ જ, નાનું બાઉ ગણી, શરીરે ટાઈમ ટુ ટાઈમ મલમ ચોપડી આપે, રોજેરોજ બબ્બે વાર. લીમડાનું પાણી ઉકાળે, ને પૂજા કરવા ય બેસે એના માટે. એની નીંદર ના બગડે માટે સાબદો ચોકીપહેરો કરે. પોતે ઉપવાસ કરીને પણ અલાદ્દીનના જીનની જેમ દોઢડાહ્યા થઈને જે માંગો, એ ઝટપટ રાતના દોઢ વાગે પણ ગરમાગરમ રાંધી આપે, ને મોં કટાણું કરવાની વાત તો દૂર રહી, ઉલટું ના કહો તો ઝબકીને જાગે તો ય શું ખાવું છે, એ પૂછયા કરે! ઘરના શરબતમાં નવડાવે ને ઘરના નાસ્તા પર સુવાડે!